**A Prograce programozóversenyt idén IT-állásbörze kíséri a PTE MIK-en**

**Logikus, algoritmikus gondolkodás – ez a kulcsa az idén 7. alkalommal megrendezendő Prograce országos programozóversenynek. 2024. december 18-án (szerdán) újra Pécsre várják a Neumann János Számítógéptudományi Társaság, valamint a Pécsi Tudományegyetem Műszaki és Informatikai Kara (PTE MIK) által meghirdetett versenyre a középiskolások és egyetemisták alkotta kétfős csapatokat, hogy összemérjék logikai és programozói tudásukat.**

A verseny lehetőséget biztosít a tehetséges középiskolai diákok és egyetemi hallgatók számára programozási tudásuk megmérettetésére, a Prograce egyben találkozási lehetőséget is biztosít az informatikával foglalkozó vállalatok és leendő munkavállalóik számára is. Az esemény az érdekes, játékos feladatok megoldásán keresztül felkeltheti, tovább mélyítheti a pályaválasztás előtt álló középiskolások elkötelezettségét a műszaki területek, azon belül is az informatika iránt, egyben betekintési lehetőséget kínál számukra az egyetemi életbe. A versenyzőknek a számos kihívás között azzal is szembe kell nézniük, hogy rövid időn belül miként tudnak megoldást találni egy hirtelen felmerült problémára. Ez a fiatalok problémamegoldó képességét, valamint gyors reagálási készségét is fejleszti, mindkettő elengedhetetlenül szükséges mind a tanulmányaikban, mind pedig a jövőbeni munkahelyükön.

„A versenyre 2 fős csapatok jelentkezését vártuk azzal a feltétellel, hogy a csapat minden tagjának hallgatói jogviszonyban kell állnia valamely középiskolával vagy felsőoktatási intézménnyel. A megméretés a felsőoktatási felvételi eljáráshoz is segítség lesz a résztvevők számára. A PTE MIK a Prograce versenyen való részvételért a 2025. évi eljárásban az 1–5. helyezést elért csapatok tagjainak 50 többletpontot, minden további csapatban való részvételért pedig 10 többletpontot ad. Már csak ezért is érdemes részt venni a versenyen. Emellett azt is tudni kell, hogy a Prograce-t figyelemmel kísérik az informatikai piac jelentősebb szereplői, akik amellett, hogy értékes ajándékokkal, felajánlásokkal támogatják azt, azzal a nem titkolt szándékkal szemlélik a versenyzőket, hogy a legjobbakat meghívják magukhoz. A verseny kísérőrendezvénye lesz egy mini állásbörze, amelynek keretében az egyetem informatikus hallgatói megismerkedhetnek a szponzorcégekkel, játékos feladatokban vehetnek részt a standokon” – mondja a szervezők részéről Gyurák Gábor, a PTE MIK mesteroktatója, a Neumann János Számítógéptudományi Társaság Baranya vármegyei képviselője.

**A Prograce országos programozói versenyre ezúton hívjuk és várjuk a sajtó képviselőit. Illetve kérjük, hogy a rendelkezésükre álló felületeken népszerűsítsék azt.**

**A verseny időpontja:** 2024. december 18. szerda, 09:00–18:00

**Helyszín:** Pécsi Tudományegyetem Műszaki és Informatikai Kar, 7624 Pécs, Boszorkány út 2.

**Megnyitó:** 09:00, A010-es terem, **díjátadó:** 17:00

**A verseny weblapja:** <https://prograce.hu>

**További információ:**

Gyurák Gábor mesteroktató – MIK

Neumann János Számítógéptudományi Társaság, területi képviselő

e-mail: gyurak.gabor@mik.pte.hu

telefonszám: +36305374394